b'\n_START_ARTICLE_\nMinnesang\n_START_PARAGRAPH_\nEl Minnesang \xc3\xa9s la tradici\xc3\xb3 de la poesia l\xc3\xadrica i la can\xc3\xa7\xc3\xb3 a Alemanya des del segle XII i fins al segle XIV. Els autors i int\xc3\xa8rprets del  Minnesang es coneixen com a Minnes\xc3\xa4nger en alemany (sing. i pl. id\xc3\xa8ntics; en angl\xc3\xa8s Minnesinger -s). El nom deriva de la paraula de l\'alt alemany mitj\xc3\xa0 Minne "amor", ja que aquest era el seu tema principal; el Minnesang \xc3\xa9s, per tant, el cant d\'amor; cada can\xc3\xa7\xc3\xb3 individual s\'anomena Minnelied. Els Minnes\xc3\xa4nger van ser similars als trobadors proven\xc3\xa7als i trobers del nord de Fran\xc3\xa7a; van escriure poesia amorosa en la tradici\xc3\xb3 de l\'amor cort\xc3\xa8s en alt alemany mitj\xc3\xa0.\n_START_SECTION_\nL\'estatus social\n_START_PARAGRAPH_\nEn abs\xc3\xa8ncia d\'informaci\xc3\xb3 biogr\xc3\xa0fica fiable, hi ha hagut un debat sobre la situaci\xc3\xb3 social dels Minnes\xc3\xa4nger. Alguns pertanyien clarament a l\'alta noblesa -el C\xc3\xb2dex Manesse del s. XIV inclou can\xc3\xa7ons de ducs, comtes, reis, i fins i tot de l\'emperador Enric VI. Alguns Minnes\xc3\xa4nger, com ho indica el t\xc3\xadtol de Meister (mestre), eren persones d\'origen plebeu que es van educar en la literatura, com Meister Konrad von W\xc3\xbcrzburg. Es creu que molts eren membres d\'una classe de la noblesa menor, vassalls dels grans senyors. En termes generals, els Minnes\xc3\xa4nger estaven escrivint i actuant per la seva pr\xc3\xb2pia classe social a la cort, i han de ser considerats com a cortesans m\xc3\xa9s que no pas com a m\xc3\xbasics professionals. Friedrich von Hausen, per exemple, va formar part de l\'entorn de Frederic Barbarroja i va morir en la croada. Com a recompensa pel seu servei, Walther von der Vogelweide va rebre un feu de l\'emperador Frederic II._NEWLINE_Diversos dels Minnes\xc3\xa4nger m\xc3\xa9s coneguts s\xc3\xb3n tamb\xc3\xa9 autors de poesia narrativa (roman), entre ells Hendrik van Veldeke, Wolfram von Eschenbach i Hartmann von Aue.\n_START_SECTION_\nHist\xc3\xb2ria\n_START_PARAGRAPH_\nEls primers textos daten de vers 1150, i els primers Minnes\xc3\xa4nger de nom conegut s\xc3\xb3n Der von K\xc3\xbcrenberg ("el de K\xc3\xbcrenberg") i Dietmar von Aist, que escriuen clarament en una tradici\xc3\xb3 alemanya nativa en el tercer quart del segle XII. \xc3\x89s la que es coneix com la "tradici\xc3\xb3 del Danubi". Es caracteritza per composicions majorit\xc3\xa0riament d\'una sola estrofa, i encara de pocs versos; per\xc3\xb2 s\xc3\xb3n versos relativament llargs i amb cesura._NEWLINE_Des de 1170, aproximadament, els poetes l\xc3\xadrics alemanys van rebre la influ\xc3\xa8ncia dels trobadors proven\xc3\xa7als i els trobers francesos del nord. Una s\xc3\xa8rie de can\xc3\xa7ons d\'aquest per\xc3\xadode coincideixen exactament en la forma amb can\xc3\xa7ons de trobers, cosa que indica que el text alemany es podria haver cantat amb la melodia del text franc\xc3\xa8s; aix\xc3\xb2 es fa especialment probable quan hi ha similituds significatives de contingut. Aquestes can\xc3\xa7ons es denominen contrafacta. Per exemple, "Ich Denke underwilen" de Friedrich von Hausen \xc3\xa9s considerat com un contrafactum de "Ma joie premeraine" de Guiot de Provins._NEWLINE_Vers 1190, els poetes alemanys van comen\xc3\xa7ar a alliberar-se de la influ\xc3\xa8ncia francesa i proven\xc3\xa7al. Aquest per\xc3\xadode \xc3\xa9s considerat com el per\xc3\xadode del Minnesang cl\xc3\xa0ssic amb Albrecht von Johansdorf, Heinrich von Morungen, Reinmar von Hagenau que van desenvolupar nous temes i formes, arribant a la seva culminaci\xc3\xb3 en Walther von der Vogelweide, considerat tant en l\'Edat Mitjana i en el dia d\'avui com el m\xc3\xa9s gran dels Minnes\xc3\xa4nger._NEWLINE_El Minnesang m\xc3\xa9s tard\xc3\xa0, al voltant de 1230, es caracteritza per un allunyament parcial de l\'ethos refinat de Minnesang cl\xc3\xa0ssic i pels cada vegada m\xc3\xa9s elaborats desenvolupaments formals. El m\xc3\xa9s notable dels Minnes\xc3\xa4nger tardans, Neidhart von Reuental, introdueix personatges de les classes socials m\xc3\xa9s baixes i, sovint busca efectes humor\xc3\xadstics.\n_START_SECTION_\nMelodies\n_START_PARAGRAPH_\nNom\xc3\xa9s un petit nombre de melodies del Minnelied han sobreviscut fins als nostres dies, sobretot en els manuscrits que daten del segle XV o posteriors, i que, per tant, poden presentar les can\xc3\xa7ons d\'una forma diferent a l\'original. A m\xc3\xa9s, sovint \xc3\xa9s for\xc3\xa7a dif\xc3\xadcil d\'interpretar la notaci\xc3\xb3 musical usada per escriure-les. Tot i que el contorn de la melodia en general es pot endevinar, el ritme de la can\xc3\xa7\xc3\xb3 \xc3\xa9s sovint dif\xc3\xadcil d\'imaginar._NEWLINE_Hi ha una s\xc3\xa8rie d\'enregistraments de Minnesang utilitzant les melodies originals, aix\xc3\xad com els grups de rock com Ougenweide interpretant can\xc3\xa7ons amb instruments moderns.\n_START_SECTION_\nDesenvolupaments posteriors\n_START_PARAGRAPH_\nAl segle XV, es va donar pas a la tradici\xc3\xb3 de la Meisters\xc3\xa4nger. Les dues tradicions s\xc3\xb3n molt diferents, per\xc3\xb2; els Minnes\xc3\xa4nger eren principalment arist\xc3\xb2crates, mentre que els Meisters\xc3\xa4nger generalment eren plebeus._NEWLINE_Almenys dues \xc3\xb2peres s\'han escrit sobre la tradici\xc3\xb3 Minnesang: Tannh\xc3\xa4user de Richard Wagner i Guntram de Richard Strauss.'